Замак Святога Георгія () — крэпасць у межах Лісабона, гістарычнае ядро горада. Замак размешчаны на высокім узгорку і бачны практычна з любой кропкі горада. Месца, на якім стаіць замак, было ўмацавана са старажытнасці і служыла крэпасцю рымлянам, вестготам, а потым і маўрам. Да таго як першы кароль Партугаліі Афонсу Энрыкеш пры дапамозе крыжакоў захапіў замак у 1147, тут размяшчалася рэзідэнцыя маўрытанскага эміра. Гістарычны Лісабон у маўрытанскі перыяд развіваўся на стромкім схіле паміж замкам Святога Георгія і Тэжу, пазней гэты раён атрымаў імя Алфама. Культ святога Георгія прыйшоў у Партугалію пасля заключэння Віндзорскага дагавора: Георгій Пераможца лічыцца заступнікам Англіі. Замак заставаўся каралеўскай рэзідэнцыяй датуль, пакуль у XVI стагоддзі на плошчы Камерцыі не быў пабудаваны палац Рыбейра, пасля разбураны Лісабонскім землетрасеннем.